
Patērētāju strīdu risināšanas komisija (turpmāk – Komisija) šādā sastāvā:
Komisijas priekšsēdētājs Edgars Puriņš
Komisijas locekļi Andrejs Vanags kā patērētāju interešu pārstāvis un Ivars Buls kā komersantu interešu pārstāvis izskatīja strīdu starp patērētāju izskatīja rakstveida procesā strīdu starp patērētāju patērētājs un SIA “PRODO” (turpmāk – sabiedrība) saistībā ar metāla durvju kvalitāti.

No lietas materiāliem izriet, ka patērētājs 2024. gada 21. martā iegādājās no sabiedrības metāla durvis dzīvoklim par 1717,96 EUR (rēķins APRO‑24‑1812). Durvis tika uzstādītas 2024. gada 28. oktobrī. Patērētājs norāda, ka pēc vairākkārtīgām pārtaisīšanas reizēm durvis joprojām neatbilst kvalitātes prasībām – durvis slikti veras ciet, slēdzenes mēlīte ķīlē durvju ailē, durvju rāmim nav skaņas izolācijas, kā arī durvju vērtne ir līka. 2025. gada 22. aprīlī durvis tika demontētas un 2025. gada 20. augustā uzstādītas atkārtoti, taču defekti netika novērsti. 2026. gada 8. februārī patērētājs rakstveidā vērsās pie sabiedrības, pieprasot atgriezt samaksāto summu un kompensēt durvju aiļu labošanas izmaksas 300,00 EUR. Sabiedrība sniedza rakstveida atbildi, kurā norādīja, ka durvis ir individuāls pasūtījums, defekti varētu būt radušies ekspluatācijas laikā, un ka patērētājs nav apmaksājis 130,00 EUR par paveiktajiem darbiem. Patērētājs Komisijai lūdz atmaksāt 1587,97 EUR un kompensēt 300,00 EUR par durvju aiļu labošanas izmaksām.

Sabiedrība lietā ir sniegusi skaidrojumu, norādot, ka durvis ir izgatavotas individuāli, defekti varētu būt radušies ekspluatācijas laikā, objektā veikti būvdarbi, un nav pierādīts, ka konstatētie trūkumi ir ražošanas defekts. Sabiedrība uzskata, ka prasība par pilnu summas atmaksu nav pamatota, un norāda, ka patērētājs nav apmaksājis 130,00 EUR. Sabiedrība piedāvā veikt durvju regulēšanu pēc savstarpējo norēķinu nokārtošanas.

Komisija, izvērtējot lietā esošos apstākļus, secina, ka patērētājs ir iegādājies jaunu preci, kurai jau pēc uzstādīšanas konstatēti funkcionāli traucējumi, un sabiedrība vairākkārt ir veikusi labojumus, taču neatbilstība nav novērsta. No lietā esošā apsekošanas akta Nr. 11/04‑26 izriet, ka durvju vērtnē konstatēta deformācija, slēdzene darbojas ar mehāniskiem traucējumiem, un durvis aizveras tikai ar papildu piepūli. Komisija konstatē, ka sabiedrība nav novērsusi neatbilstību saprātīgā termiņā, defekti saglabājušies arī pēc atkārtotas uzstādīšanas, un neatbilstība ir būtiska, jo ietekmē durvju funkcionālo lietojamību.

Komisija norāda, ka saskaņā ar Patērētāju tiesību aizsardzības likuma (turpmāk – PTAL) 13. panta pirmo un otro daļu pārdevējam ir pienākums nodrošināt preces atbilstību līguma noteikumiem, kā arī pārdevējs ir atbildīgs par jebkuru neatbilstību, kas pastāvējusi preces piegādes brīdī un atklājas divu gadu laikā no piegādes dienas. Savukārt, atbilstoši PTAL 28. panta piektajai daļai, patērētājam ir tiesības pieprasīt, lai pārdevējs samērīgi samazina preces cenu vai atceļ līgumu un atmaksā par preci samaksāto naudas summu, ja pārdevējs saprātīgā termiņā nav novērsis preces neatbilstību līguma noteikumiem vai nav apmainījis preci pret līguma noteikumiem atbilstošu preci.

Vienlaikus Komisija norāda, ka saskaņā ar PTAL 26.12 panta 1.1 daļu, ja Komisijas lēmumā apmierina patērētāja prasību, pamatojoties uz ekspertīzes slēdzienu, ko apmaksājis patērētājs, tā var lemt, ka ekspertīzes izdevumi jāsedz pārdevējam.
Ņemot vērā, ka no patērētāja iesniegtā apsekošanas akta Nr. 11/04‑26 izriet, ka metāla durvis ir līguma noteikumiem neatbilstošas un sabiedrībai tādējādi ir pienākums atgriezt patērētājam par metāla durvīm samaksāto naudu, tad sabiedrībai ir pienākums segt patērētāja izdevumus, kas radušies sagatavojot minēto apsekošanas aktu.
Ņemot vērā minēto, Komisija, pamatojoties uz Patērētāju tiesību aizsardzības likuma 26.3 panta pirmo daļu, 26.4 panta pirmo un otro daļu, 26.11 panta pirmo daļu, 26.12 panta pirmo, pirmo2 un trešo daļu, 
nolemj:
daļēji apmierināt patērētāja prasību.

Sabiedrībai SIA “PRODO” atmaksāt patērētājam 1587,96 EUR par neatbilstošu preci, kā arī ekspertīzes izdevumus 250 EUR apmērā .
Saskaņā ar Patērētāju tiesību aizsardzības likuma 26.12 panta piekto daļu Komisijas lēmumam ir ieteikuma raksturs un tas nav apstrīdams vai pārsūdzams.
Saskaņā ar Patērētāju tiesību aizsardzības likuma 26.12 panta septīto daļu Komisijas lēmums ir labprātīgi izpildāms 30 dienu laikā no tā spēkā stāšanās datuma.

